苦寒行
作者：司馬光
朝代：宋

paragraphs: 窮冬北上太行嶺，霰雪糺結風崢嶸。
熊潛豹伏飛鳥絕，一逕僅可通人行。
僮饑馬羸石磴滑，戰慄流汗皆成冰。
妻愁兒號強相逐，萬險歷盡方到并。
并州從來號惨烈，今日乃信非虛名。
陰煙苦霧朝不散，旭日不復能精明。
跨鞍纜轡趨上府，髪拳鬚磔指欲零。
炭爐炙硯湯涉筆，重複畫字終難成。
誰言醇醪能獨立，壺腹迸裂無由傾。
石脂装火近不熱，蓬勃氣入頭顱腥。
仰慚鴻鴈得自適，隨陽南去何溟溟。
又慚鳦鳥識時節，巖穴足以潛微形。
我來蓋欲報恩分，契闊非狥利與榮。
古人有爲知已死，只恐凍骨埋邊庭。
中朝故人豈念我，重裘厚履飄華纓。
傳聞此北更寒極，不知彼民何以生。